ராஜனின் மிரட்டல் குறித்து போலீஸுக்குத் தகவல் அளித்தார் பிரிஜேஷ். மணமகன் ராணுவ வீரர் என்பதால், போலீஸ் ஆதரவும் பிரிஜேஷுக்கு இருந்தது. உள்ளூர் போலீஸ் அதிகாரிகள் மணப்பெண்ணின் தந்தை ராஜனை அழைத்து, ``திருமணத்துக்கு எந்த எதிர்ப்பும் தெரிவிக்கக் கூடாது. இருவரும் மேஜர். அதனால், அவர்கள் விருப்பப்படி திருமணம் செய்ய இருவருக்கும் உரிமை உண்டு. நீங்கள் தவறாக ஏதாவது செய்தால், உங்களை கைதுசெய்யவேண்டியதிருக்கும்'' என்று எச்சரித்தனர். இருதரப்பிலும் சமாதானம் பேசப்பட்டது. ஆதிராவின் பெற்றோரும் திருமணத்துக்கு ஒப்புக்கொண்டனர். முதலில் பிரிஜேஷ் வீட்டில் வைத்து திருமணம் நடப்பதாக இருந்தது. ஆதிராவுக்கோ தன் சொந்த ஊரான அரிக்கூடு கிராமத்தில் திருமணம் நடைபெறவேண்டும் என விருப்பம். ஆதிராவின் பெற்றோரும் சமாதானமடைந்ததால் மணமகளின் சொந்த கிராமத்தில் வைத்து திருமணம் நடத்த முடிவுசெய்யப்பட்டது. மணப்பெண்ணின் தந்தை ராஜனிடம், திருமணத்துக்குச் சம்மதம் தெரிவித்ததாக எழுத்துபூர்வமாகவும் போலீஸார் எழுதி வாங்கினர். `அப்பாடா பிரச்னை முடிந்தது!' என்று ஆதிரா சந்தோஷக் கனவுகள் சூழ, பெற்றோருடன் வீட்டுக்குச் சென்றார்.